stanford-oval/wikipedia huggingface dataset:
פמגוסטה
היסטוריה > השליטה הבריטית

עם ההשתלטות הבריטית, קיבלה פמגוסטה מחדש את חשיבותה כעיר נמל ומרכז כלכלי ופיתוחה היה ממוקד במיוחד בתוכניות הבריטיות. ברגע שהבריטים השתלטו על האי, נחקק חוק לפיתוח פמגוסטה שמטרתו שחזור ופיתוח רחובות העיר והבניינים הרעועים כמו גם היגיינה טובה יותר. הנמל פותח והורחב בין 1903 ל־1906. הרכבת הממשלתית של קפריסין, עם סיומה בפמגוסטה, החלה את בנייתה בשנת 1904 ואילו לרנקה המשיכה לשמש כנמל הראשי של האי במשך זמן מה, לאחר השימוש של פמגוסטה כבסיס צבאי במלחמת העולם הראשונה הסחר עבר משמעותית לפמגוסטה.
בתקופה הבריטית חל גם שינוי דמוגרפי משמעותי בעיר; בשנת 1881 היוו הנוצרים 60% מאוכלוסיית העיר ואילו המוסלמים היו 40%. בשנת 1960 צנחה אוכלוסיית קפריסין הטורקית ל-17.5% מכלל האוכלוסייה ואילו האוכלוסייה היוונית-קפריסאית עלתה ל-70%. העיר הייתה גם לאחד ממחנות המעצר הבריטי עבור קרוב ל-50,000 ניצולי שואה יהודים שניסו לעלות לארץ ישראל.
היסטוריה > מעצמאות לכיבוש הטורקי

מעצמאות בשנת 1960 ועד הפלישה הטורקית לקפריסין בשנת 1974, התפתחה פמגוסטה לכיוון דרום-מערבה של ורושה כמרכז תיירותי ובסוף שנות השישים הפכה פמגוסטה למרכז תרבותי ותיירותי ידוע. תרומתה של פמגוסטה לפעילות הכלכלית של המדינה עד 1974 חרגה בהרבה מממדיה הפרופורציונליים במדינה, בעוד שאוכלוסייתה הייתה רק כ־7% מכלל המדינה. פמגוסטה היוותה בשנת 1974 למעלה מ-10% מכלל התעסוקה והייצור התעשייתי של קפריסין והתרכזו בעיקר בתעשייה הקלה התואמת את פעילותה כאתר נופש תיירותי והפיכת מוצרים למוצרי איכות הנעים בין מזון, משקאות וטבק לבגדים, הנעלה, פלסטיק, מכונות קלות וציוד תובלה. זה תרם ל-19.3% מהיחידות העסקיות והעסיק 21.3% מכלל העוסקים במסחר באי, כמו כן שימשה כיעד התיירותי העיקרי של קפריסין; אירוח ב-31.5% מהמלונות ותפוסה של כ־45% מהקיבולת הכוללת של חדרי האירוח בכל קפריסין. בתקופה זו האוּרְבָּנִיזַצְיָה של פמגוסטה האטה והתפתחות האזורים הכפריים האיצה, לפיכך הצמיחה הכלכלית הייתה משותפת בין העיר פמגוסטה לבין המחוז שהייתה כלכלה חקלאית מאוזנת, עם הדרים, תפוחי אדמה, טבק וחיטה כמוצרים עיקריים. נמל העיר נשאר נמלה הראשי של האי ובשנת 1961 הורחב כדי להכפיל את יכולתו ובכך להכיל את היקף היצוא והיבוא ההולך וגדל, כאשר הנמל טיפל ב-42.7% מייצוא קפריסין, 48.6% מהיבוא ו-49% מתעבורת הנוסעים.
מאז 1960 לא היה מפקד אוכלוסין רשמי, אולם על פי הערכות אוכלוסיית העיירה בשנת 1974 הייתה כ־39,000 כאשר כ־12,000-15,000 איש לא נספרו מהכפרים והפרברים הסמוכים לפמגוסטה. בזמן תקופת השיא בקיץ – מספר האנשים ששהו בעיר הגיע לכ־90,000-100,000 עם זרם התיירים שהגיעו ממספר מדינות אירופה, בעיקר מבריטניה, צרפת, גרמניה והמדינות הסקנדינביות. מרבית אוכלוסיית העיר היו קפריסאים יוונים עם כ־26,500, כ־8,500 קפריסאים טורקים ו-4,000 תושבים מקבוצות אתניות אחרות.
היסטוריה > מהפלישה הטורקית ועד היום

במהלך השלב השני של הפלישה הטורקית לקפריסין ב-14 באוגוסט 1974, מישור מסוריה הוצף על ידי טנקים טורקיים ופמגוסטה הופצצה על ידי מטוסים טורקיים; תוך יומיים הצבא הטורקי כבש את העיר, כאשר אוכלוסייתה היוונית של פמגוסטה ברחה לשדות מסביב. מרבית הקפריסאים היוונים הללו האמינו שברגע שהאלימות הראשונית תירגע, הם יורשו לחזור. כתוצאה מהתקפות האוויר הטורקיות מתו עשרות אזרחים, כולל תיירים. בשונה מחלקים אחרים באזורים שבשליטת טורקיה, הפרבר ורושה של פמגוסטה גודר על ידי הצבא הטורקי מיד לאחר שנכבש ונשאר מגודר עד היום. הקפריסאים היוונים שנמלטו מוורושה לא הורשו לחזור ונאסרה הכניסה לעיתונאים. האבולוציה של העיר נתקעה לחלוטין, כשבתים, חנויות כלבו ומלונות היו ריקים ונבזזו – גם האריחים מהקירות נלקחו.
בסוף העשור השני של המאה ה-21 פתחו הכוחות הטורקיים חלק מאזור החוף בוורושה לביקורים יומיומיים, בצעד חד-צדדי שגרר ביקורת בינלאומית. כעבור פחות משנה, הודיעה הרפובליקה הטורקית של צפון קפריסין כי חלק מהעיירה ייפתח וכבר לא יוגדר כשטח צבאי אלא כשטח אזרחי. לפי צפון קפריסין הדבר יאפשר לתושבים שנמלטו מוורושה לפני לתבוע בעלות על הנכסים.
ורושה נחשבת לקלף מיקוח של טורקיה במגעים להסכם שלום בין הצדדים בקפריסין, וההערכות היו שפתיחתה החלקית של העיירה היא מכשול בדרך להסכם. קפריסין חששה שהשינוי במעמד של החלק שייפתח בוורושה מאותת על כוונה ברורה של טורקיה וצפון קפריסין לנכס את העיירה.
העיר העתיקה מוקפת החומה וחלקים מהעיר המודרנית נשלטים כיום דה פקטו על ידי הרפובליקה הטורקית של צפון קפריסין כחלק ממחוז גזימגוסה, שהיא הבירה בו, אך מוכרת באופן בינלאומי כחלק מרפובליקת קפריסין. היא מרכז מסחרי חשוב של צפון קפריסין.
כלכלה

פמגוסטה היא מרכז מסחרי חשוב של צפון קפריסין; הפעילות הכלכלית העיקרית בעיר היא תיירות, חינוך, בניה וייצור תעשייתי. הנמל יושב על שטח של 115 דונם והוא נחשב לנמל הים החשוב ביותר של צפון קפריסין לנסיעות ומסחר. הנמל הוא מקור הכנסה ותעסוקה חשוב לעיר, אם כי היקף הסחר שלו מוגבל על ידי האמברגו נגד צפון קפריסין. האתרים ההיסטוריים שלה, כמו גם החופים החוליים הסובבים אותה הופכים אותה לאטרקציה תיירותית; מתקיימים גם מאמצים להפוך את העיר לאטרקטיבית יותר עבור קונגרסים בינלאומיים. אוניברסיטת מזרח הים התיכון, גם היא מעסיקה חשובה המספקת הכנסות ופעילות משמעותית, כמו גם הזדמנויות לענף הבנייה. האוניברסיטה אף מגייסת כוח אדם מוסמך שיעורר את העיר ויהפוך את תעשיית התקשורת לקיימת.
בעיר קיימים שני אזורי תעשייה: אזור התעשייה הגדול ואזור התעשייה הקטן. העיר היא גם ביתם של הדייגים בנמל, אך תשתית לא מספקת מגבילה את צמיחתו של ענף זה והתעשייה בעיר התרכזה באופן מסורתי בעיבוד מוצרים חקלאיים. מבחינה היסטורית, הנמל היה המקור העיקרי להכנסות ותעסוקה של העיר, בעיקר לאחר שנת 1974. העיר איבדה בהדרגה חלק מחשיבותה הכלכלית כאשר אוכלוסיית פמגוסטה פחתה מסיבות שונות ועם זאת – זהו עדיין הנמל העיקרי למסחר בצפון קפריסין, כאשר יותר ממחצית האוניות שהגיעו בשנת 2013 הגיעו לפמגוסטה.
פוליטיקה

ראש העיר של פמגוסטה (נכון ל-2020) הוא סימוס יואנו (Simos Ioannou), המושל בעיר מזה 5 קדנציות. איסמעיל ארטר עומד בראש הממשל העירוני-קפריסאי של פמגוסטה, שנשאר חוקי כגוף מבוסס קהילה תחת המערכת החוקתית של הרפובליקה של קפריסין. לאחר חלוקת האי בשנת 1974, הסדיר הממשל הקפריסאי בטורקיה, בשיתוף עם ממשלת טורקיה, את ההגירה הקלה של כ־30,000 אזרחים טורקים במטרה לחזק את אוכלוסיית הצפון ולשפר את סיכויי ההישרדות הכלכלית שלה כישות נפרדת. המתיישבים הללו, קיבלו בתים קפריסאיים יוונים ואזרחות במדינה החדשה ולאחר מכן, אזרחים טורקים אחרים החלו להגיע מיוזמתם, אך לא זכו בפריבילגיות של רכוש ואזרחות. אף על פי כן, השיח הציבורי משלב בדרך כלל את שתי הקבוצות הללו ובכך מנפח את מספר האנשים שניתן לכנות "מתנחלים", כלומר אנשים שהגיעו כחלק מתוכנית כדי לשנות את האיזון הדמוגרפי של האי.
תרבות

פמגוסטה מכילה בניינים היסטוריים ייחודיים רבים כאשר, העיר העתיקה פופולרית במיוחד בקרב תיירים. מדי שנה, מתקיים פסטיבל פמגוסטה לאמנות ותרבות בינלאומי ובו תוכלו למצוא קונצרטים, מופעי מחול ומחזות תיאטרון המתקיימים במהלך ימי הפסטיבל.
הגידול בתיירות והאוניברסיטאות בעיר הניעו את התפתחות חיי הלילה התוססים של פמגוסטה. חיי הלילה בעיר פעילים במיוחד בערבי רביעי, שישי ושבת ובחודשים החמים יותר של השנה, החל מאפריל. במלונות גדולים יותר בעיר יש בתי קזינו המספקים מענה ללקוחותיהם. דרך סלמיס היא אזור בפמגוסטה, בה מרוכזים הברים בהם מתרכזים סטודנטים ותושבים מקומיים והיא תוססת מאוד, במיוחד בחודשי קיץ.
מבצר אותלו בפמגוסטה שימש כתפאורה למחזהו של ויליאם שייקספיר "אותלו". בנוסף, העיר שימשה כתפאורה לרומן "הזריחה" משנת 2015 של הסופרת הבריטית ויקטוריה היסלופ.
ספורט

פמגוסטה הייתה לביתם של קבוצות ספורט רבות של קפריסין היוונית שעזבו את העיר בגלל הפלישה הטורקית ועדיין נושאות את שמם המקורי. מועדוני הכדורגל הבולטים במקור מהעיר פמגוסטה ושתיהן מהליגה הראשונה הקפריסאית, הממוקמת כיום בלרנקה:
1. אנורתוסיס פמגוסטה (Anorthosis Famagusta FC) – המועדון נוסד ב-1911 ומשמש כמועדון כדורגל, כדורסל וכדורעף בקפריסין. המועדון במקור מהעיר פמגוסטה ומרכזו כיום בלרנקה, עקב הפלישה הטורקית וכתוצאה מכך, אנורתוסיס הפכה למועדון פליטים עם תומכים בכל רחבי האי קפריסין. בשנת 2007, הפך למועדון הקפריסאי הראשון שמעפיל לשלב הבתים של ליגת האלופות.
2. נאה סלמיס פמגוסטה (Nea Salamis Famagusta FC) – מועדון כדורגל קפריסאי המשחק בליגת העל הקפריסאית. המועדון במקור מהעיר פמגוסטה ומאז 1974 מארח את משחקיו בעיר לרנקה.
אצטדיון אנטוניס פאפאדופולוס (Antonis Papadopoulos); הוא אצטדיון הכדורגל הגדול בלרנקה עם 10,230 מקומות ישיבה. בנוסף, יש לפמגוסטה אצטדיון כדורעף מודרני בשם ארנה מגוזה.
חינוך

צפון קפריסין נחשבת לאחד מהיעדים הטובים ביותר ללימודים אקדמאיים בחו"ל, בין היתר כי ממשלת צפון קפריסין מסבסדת פעילויות רבות הקשורות באוניברסיטאות ולכן, סטודנטים זרים רבים מגיעים ללמוד בצפון קפריסין. נכון לשנת 2020, ישנן בצפון קפריסין כ־20 אוניברסיטאות ומכללות איכותיות המציעות לימודים גבוהים.
האוניברסיטאות נחשבות לאיכותיות מאוד ומציעות תוכניות לימודים במגוון מקצועות בשפה האנגלית. המחיה בצפון קפריסין זולה מאוד הן במחירי השכרת הדירות וחשבונות, והן מבחינת שכר הלימוד, מה שמאפשר לסטודנטים איכות חיים טובה. ויזת סטודנט מאפשרת לעבוד בעבודות זמניות כמו מלצרות ומכירות.
דוגמה לארבע אוניברסיטאות הממוקמות בערים הראשיות של צפון קפריסין:
פמגוסטה (Eastern Mediterranean University) – נוסדה בפמגוסטה בשנת 1979 והיא האוניברסיטה הציבורית הגדולה ביותר בצפון קפריסין. אוניברסיטה זו מציעה לימודים בתואר ראשון במגוון מקצועות כמו אומנות, עסקים, רפואה, הנדסה, תקשורת ועוד וכן לימודי תואר שני ודוקטורט. האוניברסיטה הקפריסאית לאמנות הוקמה בפמגוסטה על ידי האמן הקפריסאי סטאס פרסקוס בשנת 1969, לפני שעברה לפאפוס בשנת 1972 לאחר הפגנות מצד מלונאים מקומיים כי נוכחותם של סטודנטים לאמנות בעיר דוחה את הנופשים.
קירניה (Girne American University) – נוסדה בשנת 1985, כמוסד להשכלה גבוהה. זוהי שלוחה של אוניברסיטה אמריקאית הממוקמת בקרבת הים בעיר קירניה. אוניברסיטה זו מציעה לימודי תואר ראשון, שני ודוקטורט, מלמדת לפי מודל הלימוד האמריקאי ואף משקיעה רבות בתשתית טכנולוגית כדי לספק את כל הצרכים הלימודיים של הצוות והסטודנטים.
לפקושה (Near East University) – נוסדה בשנת 1988 והיא אוניברסיטה פרטית בינלאומית הממוקמת בחלק הטורקי של הבירה ניקוסיה. האוניברסיטה מציעה גם היא לימודי תואר ראשון, שני ודוקטורט במגוון מקצועות ובשכר לימוד הוגן. האוניברסיטה אף נחשבת לאחת ממוסדות הטובים ביותר באירופה ולומדים בה כ־27,000 סטודנטים.
מפרץ גוזליורט (Cyprus Health and Social Sciences University) – נוסדה בשנת 2016 (יחסית חדשה), ממוקמת באזור מפרץ גוזליורט. האוניברסיטה מתגאה במעבדות הכי מתקדמות בתחום מדעי הבריאות מכל אוניברסיטה אחרת בצפון קפריסין ויש בה מספר צנוע של תוכניות לימודיות, עם מספר פקולטות כגון; משפטים, רוקחות, רפואת שיניים, חינוך ומדעי החברה והרוח.
שירותי בריאות

בצפון קפריסין ישנה מערכת בריאות ציבורית הזמינה לכל מי שיש להם ביטוח לאומי, לבני זוגם וילדיהם. בעת הצורך הטיפול במחלקת רפואת החירום היא ללא תשלום לכל אדם. בשנת 2010, 2,023 חולים נשלחו לטיפול בטורקיה על חשבון הציבור, 22% מהחולים נשלחו לטיפולים במחלות לב וכלי דם ו-16% נשלחו לטיפולים בסרטן. הממוצע לתוחלת החיים של גברים בצפון קפריסין היא 78 שנים ולנשים תוחלת החיים היא 83 שנים.
בפמגוסטה שלושה בתי חולים כלליים:
בית חולים ממלכתי (Gazimağusa Devlet Hastahanesi) – בית החולים הגדול בעיר
בית חולים פרטי - Gazimağusa Tıp Merkezi
בית חולים פרטי - Gazimağusa Yaşam Hastahanesi
ערים תאומות

הערים התאומות של פמגוסטה הן:
טורקיה איזמיר, טורקיה (מ־1974)
יוון קורפו, יוון (מ־1994)
יוון פטרס, יוון (מ־1994)
טורקיה אנטליה, טורקיה (מ־1997)
יוון סלמינה, יוון (מ־1998)
יוון אתונה, יוון (מ־2005)
מקדוניה הצפונית סטרוגה, מקדוניה הצפונית
הערות שוליים

↑  אלחנן ריינר, "בין אשכנז לירושלים: חכמים אשכנזים בארץ ישראל לאחר 'המוות השחור'", שלם ד (תשמ"ד), עמ' 42, ועמ' 51–52.
↑  יהודי קפריסין בראשית התקופה העות'מאנית, בעמוד הפייסבוק של "ימי הביניים", על פי מאמרו של משה יגור.
| --- | --- |
בקרת זהויות :  NLI: 987007559919605171  BnF: cb12428920k (data)  GND: 4250986-5  LCCN: n85090981  MusicBrainz: b6db8717-4599-474a-8da5-ed3b8f485b56  NKC: ge484433  SUDOC: 100522424  VIAF: 157167622   WorldCat (עם VIAF): 157167622
פרנצ'סקו טוטי

טוטי במדי רומא
פְרַנְצֶ'סְקוֹ טוטי (איטלקית: Francesco Totti; נולד ב-27 בספטמבר 1976 ברומא, איטליה) הוא כדורגלן עבר איטלקי ששיחק בעמדת הקשר ההתקפי בקבוצת רומא מסרייה א' ושימש בתור קפטן הקבוצה. טוטי שיחק לרוב כקשר התקפי או כחלוץ שני, אך גם הפגין יכולות מרשימות כחלוץ בודד וכקיצוני.
לכל אורך הקריירה שלו שיחק טוטי במדי רומא, וזכה עם המועדון פעם אחת באליפות, פעמיים בקופה איטליה ופעמיים בסופר קאפ האיטלקי. כמו כן, טוטי מחזיק בשיא השערים ובשיא ההופעות של המועדון, והוא אף הקפטן הצעיר ביותר בתולדות הסרייה א'. התקשורת האיטלקית העניקה לטוטי כינויים רבים, בהם: "Il Bimbo D'oro" (ילד הזהב), "Il Re di Roma" (המלך של רומא), "Er Pupone" (התינוק הגדול) ו"Il Gladiatore" (הגלדיאטור). טוטי כבש את מספר השערים השני בגובהו בכל הזמנים בליגה - 250 שערים.
כשחקן התקפי יצירתי, אשר מוכר בזכות יכולותיו הטכניות וכיבוש השערים, טוטי נחשב לאחד מגדולי הכדורגלנים האיטלקים בכל הזמנים, לאחד השחקנים המוכשרים ביותר בדורו ולשחקן הטוב ביותר של רומא אי פעם.
ראשית חייו

טוטי נולד ברומא, להוריו לורנצו ופיורלה טוטי, וגדל בשכונת פורטה מטרוניה בעיר. מגיל צעיר העריץ את הקפטן לשעבר של רומא, ג'וזפה ג'ניני, ונהג לשחק כדורגל עם ילדים גדולים ממנו. בגיל 8 טוטי החל לשחק כדורגל במועדון הנוער של פורטיטודו, לאחר מכן עבר לסמיט טראסטוורה ואז ללודיג'אני. אחרי שתפס את תשומת לבם של כמה סוכנים, אמו סירבה להצעה משתלמת של מילאן כדי שלא יעזוב את עיר הולדתו. אף על פי שהמועדון בו שיחק הגיע להסכם על מכירתו של טוטי למועדון הנוער של לאציו, אחד ממאמני הנוער של רומא, ג'ילדו ג'אניני, שכנע את הוריו לתת לו להצטרף לקבוצת הנוער של רומא בשנת 1989.
קריירת מועדונים > רומא

טוטי החל את הקריירה שלו בקבוצת הנוער של רומא ב-1989. הוא היה רק בן 16 כאשר ערך את הופעת הבכורה שלו במדי האדומים-צהובים של רומא, בניצחון 0:2 על ברשה ב-28 במרץ 1993. בעונת 1994–1995 הוא כבש 4 שערים ב-21 המשחקים שבהם עלה מן הספסל, ובעונות הבאות כבר הפך לשחקן הרכב קבוע. הוא הוכרז כ-"שחקן השנה באיטליה" בשנת 2000. בעונת 2000/2001 הוא עזר לרומא לזכות באליפות ראשונה מאז 1983, כאשר כבש 13 שערים במסגרת הליגה. בעונה הבאה רומא סיימה שנייה לאחר יריבתה יובנטוס. טוטי שבר את שיאו וכבש 14 שערי ליגה בעונת 2002/2003. בעונת 2003/2004 טוטי כבר הפך לשחקן החשוב ביותר בקבוצה והוא כבש 20 שערי ליגה בעונה אחת בלבד ועזר לרומא לזכות שוב במקום השני באיטליה. העונה הטובה ביותר של טוטי מבחינה אישית הייתה 2006/2007, בה טוטי כבש 26 שערים וזכה בנעל הזהב האירופית.
טוטי הוכרז כ-"שליח רצון הטוב" מטעם ארגון יוניצ"ף, הוא אישר לפרסם שני ספרי בדיחות עליו, שהכנסות מכירותיהם נתרמו למטרות צדקה. הוא נכלל ברשימת 125 שחקני הכדורגל החיים הטובים בעולם שפרסם פלה במרץ 2004.
ב-20 בספטמבר 2013 חתם טוטי על הארכת חוזהו ברומא, ויישאר בקבוצה עד סוף עונת 2015/2016.
ב-30 בספטמבר 2014, בגיל 38 ו-3 ימים, הפך טוטי למבקיע המבוגר ביותר בליגת האלופות, כאשר כבש שער ב-1-1 של קבוצתו רומא נגד קבוצת מנצ'סטר סיטי.
ב- 20 בספטמבר 2015 כבש טוטי את שערו ה-300 בכל המסגרות במדי רומא בתיקו 2-2 נגד ססואולו.
ב-9 בינואר 2016 חזר טוטי למגרשים אחרי פציעה של שלושה חודשים ועלה כמחליף בתיקו הביתי 1-1 נגד מילאן, ובכך השווה את שיא ההופעות של ג'אנלוקה פליוקה בסרייה א', עם 592 הופעות. ב-30 בינואר 2016, עלה כמחליף ובישל בניצחון 1–3 על פרוזינונה, ובכך עשה היסטוריה כשערך את ההופעה ה-593 בסרייה א', ועלה למקום השלישי ברשימה כשהוא חולף על שוער העבר ג'אנלוקה פליוקה.
ב-20 באפריל 2016, במשחק נגד טורינו, עלה טוטי מהספסל בדקה ה-86, בזמן שקבוצותו בפיגור 1–2. עם צמד שערים, אחד בדקה ה-87, ושער נוסף מבעיטת עונשין בדקה ה-89, הפך את התוצאה, והוביל לניצחון קבוצתו במשחק בתוצאה 2–3. במשחק הגיע טוטי ל-69 שערים בבעיטת עונשין בסרייה א' ובכך עקף את רוברטו באג'ו כשחקן עם מספר השערים הגבוה ביותר מבעיטת עונשין בהיסטוריית הליגה.
ב-4 במאי 2017, הודיע כי יפרוש בסוף העונה, לאחר 25 שנה במדי רומא. טוטי שיחק את משחקו האחרון ב-28 במאי 2017, כאשר עלה כמחליף בניצחונה של רומא על גנואה בתוצאה 2–3, במסגרת מחזור הליגה האחרון של עונת 2016/2017.
נבחרת איטליה

טוטי כבש את שער היחיד של נבחרת איטליה בתבוסה 4:1 לנבחרת ספרד במשחק הגמר של אליפות אירופה לנבחרות עד גיל 18 ביולי 1995. באליפות אירופה לנבחרות עד גיל 21 בשנת 1996, טוטי כבש שוב, ושוב מול ספרד, והמשחק הסתיים בתוצאה 1:1. איטליה ניצחה לבסוף בפנדלים. את הבכורה בנבחרת הבוגרת עשה טוטי במוקדמות ליורו 2000 במשחק של איטליה מול שווייץ ב-10 באוקטובר 1998. הוא שיחק גם בטורניר הגמר של היורו וכבש שערים במשחקים נגד רומניה ובלגיה. הוא שותף גם במשחק הגמר בהפסד לצרפת. אכזבה גדולה ציפתה לו גם במונדיאל 2002, כאשר הורחק בסיבוב השני במשחק נגד קוריאה הדרומית.
ביורו 2004, טוטי ספג ביקורת תקשורתית עצומה, כאשר נתפס יורק על פניו של קשר דנמרק כריסטיאן פאולסן. טוטי הורחק עד לשלב חצי-הגמר בידי פיפ"א, שלב אליו נבחרתו לא הגיעה. במונדיאל 2006 טוטי היה שותף לזכייה הגדולה של נבחרת איטליה בגמר בגרמניה נגד צרפת. באותו מונדיאל טוטי הבקיע שער נגד אוסטרליה.
סטטיסטיקת קריירה

עדכני לתאריך 18 בספטמבר 2016.
סטטיסטיקת קריירה > מועדון

| 0 | 1 | 2 | 3 | 4 | 5 | 6 | 7 | 8 | 9 | 10 | 11 |
| --- | --- | --- | --- | --- | --- | --- | --- | --- | --- | --- | --- |
| מועדון | עונה | סרייה א' | סרייה א' | קופה איטליה | קופה איטליה | אירופה | אירופה | מפעלים נוספים | מפעלים נוספים | סה"כ | סה"כ |
| מועדון | עונה | הופעות | שערים | הופעות | שערים | הופעות | שערים | הופעות | שערים | הופעות | שערים |
| רומא | 1992/93 | 2 | 0 | 0 | 0 | - | - | - | - | 2 | 0 |
| רומא | 1993/94 | 8 | 0 | 2 | 0 | - | - | - | - | 10 | 0 |
| רומא | 1994/95 | 21 | 4 | 4 | 3 | - | - | - | - | 25 | 7 |
| רומא | 1995/96 | 28 | 2 | 1 | 0 | 7 | 2 | - | - | 36 | 4 |
| רומא | 1996/97 | 26 | 5 | 1 | 0 | 3 | 0 | - | - | 30 | 5 |
| רומא | 1997/98 | 30 | 13 | 6 | 1 | - | - | - | - | 36 | 14 |
| רומא | 1998/99 | 31 | 12 | 3 | 1 | 8 | 3 | - | - | 42 | 16 |
| רומא | 1999/00 | 27 | 7 | 2 | 0 | 5 | 1 | - | - | 34 | 8 |
| רומא | 2000/01 | 30 | 13 | 2 | 1 | 3 | 2 | - | - | 35 | 16 |
| רומא | 2001/02 | 24 | 8 | 0 | 0 | 11 | 3 | 1 | 1 | 36 | 12 |
| רומא | 2002/03 | 24 | 14 | 5 | 3 | 6 | 3 | - | - | 35 | 20 |
| רומא | 2003/04 | 31 | 20 | 0 | 0 | 1 | 0 | - | - | 32 | 20 |
| רומא | 2004/05 | 29 | 12 | 7 | 3 | 4 | 0 | - | - | 40 | 15 |
| רומא | 2005/06 | 24 | 15 | 2 | 0 | 3 | 2 | - | - | 29 | 17 |
| רומא | 2006/07 | 35 | 26 | 5 | 2 | 9 | 4 | 1 | 0 | 50 | 32 |
| רומא | 2007/08 | 25 | 14 | 3 | 3 | 6 | 1 | 1 | 0 | 35 | 18 |
| רומא | 2008/09 | 24 | 13 | 0 | 0 | 7 | 2 | 1 | 0 | 32 | 15 |
| רומא | 2009/10 | 23 | 14 | 2 | 0 | 6 | 11 | - | - | 31 | 25 |
| רומא | 2010/11 | 32 | 15 | 0 | 0 | 7 | 2 | 1 | 0 | 40 | 17 |
| רומא | 2011/12 | 27 | 8 | 2 | 0 | 2 | 0 | - | - | 31 | 8 |
| רומא | 2012/13 | 34 | 12 | 3 | 0 | - | - | - | - | 37 | 12 |
| רומא | 2013/14 | 26 | 8 | 3 | 0 | - | - | - | - | 29 | 8 |
| רומא | 2014/15 | 27 | 8 | 2 | 0 | 7 | 2 | - | - | 36 | 10 |
| רומא | 2015/16 | 13 | 5 | 0 | 0 | 2 | 0 | - | - | 15 | 5 |
| רומא | 2016/17 | 18 | 2 | 4 | 1 | 6 | 0 | - | - | 28 | 3 |
| סה"כ קריירה | סה"כ קריירה | 619 | 250 | 59 | 18 | 103 | 38 | 5 | 1 | 786 | 307 |
סטטיסטיקת קריירה > נבחרת

עדכני לתאריך 9 ביולי 2006.
| 0 | 1 | 2 |
| --- | --- | --- |
נבחרת איטליה
| שנה | הופעות | שערים |
| 1998 | 3 | 0 |
| 1999 | 6 | 0 |
| 2000 | 12 | 4 |
| 2001 | 6 | 1 |
| 2002 | 6 | 0 |
| 2003 | 5 | 1 |
| 2004 | 6 | 2 |
| 2005 | 5 | 0 |
| 2006 | 9 | 1 |
| סה"כ | 58 | 9 |
סטטיסטיקת קריירה > נבחרת > שערים בנבחרת

עדכני לתאריך 9 ביולי 2006.
| טוטי - שערים עבור נבחרת איטליה> # | טוטי - שערים עבור נבחרת איטליה> תאריך | טוטי - שערים עבור נבחרת איטליה> אצטדיון | טוטי - שערים עבור נבחרת איטליה> יריבה | טוטי - שערים עבור נבחרת איטליה> תוצאה | טוטי - שערים עבור נבחרת איטליה> תוצאה סופית | טוטי - שערים עבור נבחרת איטליה> מפעל |
| --- | --- | --- | --- | --- | --- | --- |
| 1. | 26 באפריל 2000 | אצטדיון אורסטה גראנילו, רג'ו די קלבריה, איטליה | פורטוגל פורטוגל | 2 – 0 | 2–0 | משחק ידידות |
| 2. | 14 ביוני 2000 | אצטדיון המלך בודאן, בריסל, בלגיה | בלגיהבלגיה | 1 – 0 | 2–0 | יורו 2000 |
| 3. | 24 ביוני 2000 | אצטדיון המלך בודאן, בריסל, בלגיה | רומניהרומניה | 1 – 0 | 2–0 | יורו 2000 |
| 4. | 7 באוקטובר 2000 | סן סירו, מילאנו, איטליה | רומניהרומניה | 3 – 0 | 3–0 | מוקדמות מונדיאל 2002 |
| 5. | 2 ביוני 2001 | אצטדיון בוריס פיאצ'דזה, טביליסי, גאורגיה | גאורגיהגאורגיה | 2 – 0 | 2–1 | מוקדמות מונדיאל 2002 |
| 6. | 11 ביוני 2003 | האצטדיון האולימפי, הלסינקי, פינלנד | פינלנדפינלנד | 1 – 0 | 2–0 | מוקדמות יורו 2004 |
| 7. | 13 באוקטובר 2004 | אצטדיון אניו טארדיני, פארמה, איטליה | בלארוסבלארוס | 1 – 0 | 4–3 | מוקדמות מונדיאל 2006 |
| 8. | 13 באוקטובר 2004 | אצטדיון אניו טארדיני, פארמה, איטליה | בלארוסבלארוס | 3 – 1 | 4–3 | מוקדמות מונדיאל 2006 |
| 9. | 26 ביוני 2006 | אצטדיון פריץ ואלטר, קייזרסלאוטרן, גרמניה | אוסטרליהאוסטרליה | 1 – 0 | 1–0 | מונדיאל 2006 |
תארים > רומא

סרייה א' (1): 2000/2001
סגנות (9): 2001/2002, 2003/2004, 2005/2006, 2006/2007, 2007/2008, 2009/2010, 2013/2014, 2014/2015, 2016/2017
קופה איטליה (2): 2006/2007, 2007/2008
סגנות (6): 1992/1993, 2002/2003, 2004/2005, 2005/2006, 2009/2010, 2012/2012
הסופר קאפ האיטלקי (2): 2001, 2007
סגנות (1): 2008
תארים > נבחרת איטליה

אליפות אירופה בכדורגל עד גיל 21 (1): 1996
משחקי הים התיכון (1): 1997
גביע העולם בכדורגל (1): 2006
תארים > אישיים

שחקן השנה באיטליה: 1999/2000
נעל הזהב האירופית: 2006/2007
פרס נשיא אופ"א: 2017
הערות שוליים

↑  "Francesco Totti". LegaSerieA.it (באיטלקית). נבדק ב-6 בספטמבר 2015. {{cite web}}:  (עזרה)
↑  Totti diventa il più giovane capitano nella storia della Serie A TIM, עמוד הפייסבוק הרשמי של ה-Serie A, ‏16 באוקטובר 2015
↑  Mihajlovic: Totti is best ever Italian, The World Game, ‏14 במאי 2014 (באנגלית)
↑  Sam Lewis, Where does Francesco Totti stand in the Pantheon of Italian football?, Forza Italia Football, ‏17 באוקטובר 2013 (באנגלית)
↑  Joe Bernstein, Francesco Totti is the untouchable Roman Gladiator who Manchester City must be wary of... even at the age of 38, Daily Mail, ‏30 בספטמבר 2014 (באנגלית)
↑  Roma, è Totti il miglior calciatore italiano di sempre?, La Gazzetta dello Sport, ‏9 באוקטובר 2013 (באיטלקית)
↑  Vladimiro Cotugno, Roma, Totti nella storia. Genoa ko, -5 dal Milan, Il Corriere dello Sport, ‏3 במרץ 2013 (באיטלקית)
↑  Rivera vota Totti: "Meglio di Baggio e Del Piero. E' il più grande degli ultimi 30 anni", La Gazzetta dello Sport, ‏18 בפברואר 2013 (באיטלקית)
↑  Marco Calabresi, Roma, Garcia: "Totti uno dei migliori nella storia del calcio", La Gazzetta dello Sport, ‏8 בספטמבר 2013 (באיטלקית)
↑  Paolo Bandini, Francesco Totti still providing eternal quality for his beloved Roma, The Guardian, ‏27 בספטמבר 2014 (באנגלית)
↑  Gaetano Imparato, FARNCESCO TOTTI, archiviostorico.gazzetta.it
↑  Gaetano Imparato, FARNCESCO TOTTI, LA GAZZETTA DELLO SPORT, ‏25 באפריל 1998
↑  Nazionale in cifre: Totti, Francesco
| --- | --- |
בקרת זהויות :  PLWABN: 9810577101405606  BNE: XX6033308  CANTIC: a19958584  CiNii: DA19474521  GND: 135702933  ICCU: RMSV066687  ISNI: 0000 0001 1492 873X  LCCN: n2007028052  MusicBrainz: 2ab10659-bd2b-4aa3-8e6e-cd8d774fcb1d  NDL: 00977897  NLA: 53858241  NLK: KAC200607533  NTA: 422876682  Trove: 1538549  VIAF: 65920032   WorldCat (עם VIAF): 65920032
הבלדה על ארי ודרצ'י

| --- | --- |

עטיפת ספר ילדים בהשראת "הבלדה על ארי ודרצ'י", מאויר על ידי אבנר כץ, 2011
 שיר בביצוע כוורת
 מתוך האלבום פוגי בפיתה
 יצא לאור:  1974
 תאריך הקלטה:  1974
 סוגה:  רוק מתקדם
 שפה:  עברית 
 אורך:  6:32
 חברת תקליטים:  הד ארצי
 כתיבה:  דני סנדרסון
 לחן:  דני סנדרסון
 הפקה:  אברהם דשא (פשנל)
 
"הבלדה על אָרִי ודֶרְצִ'י" היא בלדת רוק בסגנון אופרת רוק, שנכתבה והולחנה על ידי דני סנדרסון ובוצעה על ידי להקת כוורת.
רקע

"הבלדה על ארי ודרצ'י" מופיעה באלבום השני של להקת כוורת "פוגי בפיתה" שיצא לאור ב-1974. האלבום זיכה את הלהקה בתואר להקת השנה של קול ישראל והשיר הגיע למקום התשיעי במצעד הפזמונים השנתי (לאחר שבמצעדים השבועיים הגיע למקום הראשון במשך שבועיים).
"הבלדה" נכתבה כשיר איגיון הומוריסטי, כמו רבים משיריו של סנדרסון. ייחודה הוא שכל בית מהווה מעין סצנה/תמונה נפרדת, דבר ההופך אותה לאופרה בזעיר אנפין. פירוש המילה "אריוֶדרצ'י" (Arrivederci) באיטלקית הוא "להתראות". סנדרסון הפריד את המילה והפך אותה לשמות שתי דמויות: ארי ודרצ'י. השניים הם פועלי בנין שנרדמו בעת ריצוף בית. לאחר שהתעוררו, הפועלים החליטו להישאר מתחת לבלטות ולצאת משם רק בלילות כדי לרקוד סטפס, בעוד בעלת הבית, שאינה מודעת לפועלים, בטוחה שהרעש הוא פרי חלום.
מוזיקה

אחת מההשפעות הבולטות ביצירה היא אופרת הרוק "טומי" אשר נכתבה במהלך שנות השישים והיוותה מודל לאופרות הרוק של סנדרסון. השיר מערב מספר סגנונות ובהם: רוק מתקדם, מזמור גרגוריאני, שירה גרונית במסורת המוזיקה המונגולית, הורה ושירי הלהקות הצבאיות. בהתאם לכך הוא כולל שינוי מקצבים מהיר בין הקטעים. משך השיר בביצוע המקורי הוא כשש וחצי דקות.
בביצוע השיר מנגנים, בין היתר, גידי גוב בחלילית, ויוני רכטר במספר כלי נגינה יוצאי דופן לאותה תקופה: מלוטרון, סינתיסייזר, סינתיסייזר מוג ומוג באס.
פתיחה (0:00 - 0:56) - השיר נפתח ב"מנגינת רועים" על ידי סולו חלילית (גידי גוב). בהדרגה מצטרפים כלים נוספים לחזרה על הנושא (0:00 - 0:28). זמר מצטרף סולו מצטרף למוטיב החוזר "הבלדה על ארי ודרצ'י" ולאחר מכן מצטרפים אליו זמרים נוספים. (0:28 - 0:56)
רצ'יטטיב (0:56 - 2:29) - נפתח במזמור גרגוריאני א-קפלה אשר במהלכו מסופרת מסגרת העלילה בסגנון רצ'יטטיב. המוזיקה עוברת לשירה גרונית מונגולית והמספר ממשיך כאשר ברקע נוספים אפקטים.
הורה (2:30 - 3:44) - המספר שר את הפזמון ולאחריו מצטרפים אליו זמרים נוספים. ההרכב המורחב חוזר על סיפור הרקע בשירה ומתחיל בעלילה.
בלדה (3:45 - 4:22) - לאחר קטע מעבר מתחיל קטע אינסטרומנטלי של סולו גיטרות (3:45 - 3:53). מעבר סולם לרגל הצגת תמונת בעלת הבית (3:53 - 4:22).
הורה (4:23 - 5:03) - שינוי מוזיקלי. המספר חוזר לסיפור הצמד ולמוזיקה המקורית (4:23 - 4:36). לאחר מכן חזרה לפזמון (4:37 - 5:03).
סיום (5:03 - 6:30) - מעבר אינסטרומנטלי שלאחריו מצטרפת הלהקה. קטע רוק של הכלים. חזרה לקטע הפתיחה של הלהקה וסיום.